b'\n_START_ARTICLE_\nBenjamin Zephaniah\n_START_SECTION_\n\xc5\xbdivljenje\n_START_PARAGRAPH_\nZephaniah je leta 1968 prvi\xc4\x8d nastopil v cerkvi v Handsworthu in do leta 1973 je v svojem rojstnem mestu postal dobro znan._NEWLINE_Svojo prvo knjigo pesmi Ritem obora (Pen Rhythm) je objavil leta 1980. Knjigo so dobro sprejeli in so jo dvakrat ponatisnili. Njegov prvenec Rasta, ki ga je posvetil tudi Nelsonu Mandeli, mu je prinesel mednarodno priznanje. Uvrstil se je tudi na vrh pop lestvic v tedanji Jugoslaviji. Zephaniah je nastopil tudi v Ljubljani._NEWLINE_Nekdanji dolgoletni zapornik zaradi zloglasne politike apartheida v Ju\xc5\xbeni Afriki in izvoljeni predsednik Mandela ga je leta 1996 povabil na predsedni\xc5\xa1ki koncert Two Nations v londonski dvorani Royal Albert Hall._NEWLINE_Leta 2003 je Zephaniah odklonil vite\xc5\xa1ki red britanskega imperija, ki ga podeljuje kraljica Elizabeta II., ker ga spominja na\xc2\xa0\xc2\xbbtiso\xc4\x8d let krutosti, na posiljevanja njegovih babic in surovo ravnanje z njegovimi predniki.\xc2\xab\xc2\xa0To je bilo nenavadno, ker zavra\xc4\x8danje te \xc4\x8dasti javno ni ravno v navadi. Osebno pa nima ni\xc4\x8d proti angle\xc5\xa1ki kraljici in pravi,\xc2\xa0\xc2\xbbda je sicer malo toga, vendar je druga\xc4\x8de prijetna starej\xc5\xa1a gospa\xc2\xab._NEWLINE_Zephaniah je strog vegetarijanec in pokrovitelj britanskega Vegetarijanskega dru\xc5\xa1tva (Vegan Society). Je tudi dolgoletni navija\xc4\x8d birminghamskega nogometnega mo\xc5\xa1tva Aston Villa._NEWLINE_Rad se ukvarja z joggingom, kung fujem, nogometom, zbira stare bankovce in raziskuje gozdove. Ve\xc4\x8dina njegovih prijateljev so \xc5\xbeivali in tudi rad pi\xc5\xa1e za otroke. \xc5\xbdivi v East Endu, vzhodnem predelu Londona ob \xc5\xa1tadionu nogometnega mo\xc5\xa1tva West Ham United, vendar \xc5\xa1e vedno podpira mo\xc5\xa1tvo Aston Villa.'